Na temelju članka 15. stavka 2. Zakona o javnoj nabavi ("Narodne novine", broj 120/16, 114/22, 48/26) i  članka 34. stavak 1.  Statuta Općine Viljevo ("Službeni glasnik Općine Viljevo“ broj 3/25) Općinsko vijeće Općine Viljevo ___. sjednici održanoj dana ________, donosi


PRAVILNIK  O  PROVEDBI  POSTUPAKA
JEDNOSTAVNE  NABAVE

I. OPĆE ODREDBE

Članak 1.

(1) Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci nabava roba i usluga te projektnih natječaja Općine Viljevo  (u daljnjem tekstu: Naručitelj) čija je procijenjena vrijednost bez poreza na dodanu vrijednost (dalje u tekstu: procijenjena vrijednost) manja od 50.000,00 eura i nabava radova čija je procijenjena vrijednost manja od 100.000,00 eura kao postupci jednostavne nabave (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi (dalje u tekstu: ZJN 2016), isti ne primjenjuje.
(2) U provedbi postupaka nabave robe, usluga i radova te projektnih natječaja iz stavka 1. ovoga članka, osim odredbi ovoga Pravilnika, obvezno se primjenjuju i drugi važeći zakonski i podzakonski propisi te interni akti Naručitelja koji se odnose na pojedini predmet nabave, uz osobito poštivanje načela javne nabave.
(3) Sredstva za provođenje jednostavnih nabava osiguravaju se Proračunom Općine Viljevo  za tekuću godinu i projekcijama za naredno razdoblje.
(4) Postupak jednostavne nabave po ovome Pravilniku može se provesti ako je nabava predviđena planom nabave.
(5) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava, neovisno o izvoru sredstava.
(6) Jednostavna nabava ne smije biti osmišljena s namjerom izbjegavanja primjene ZJN 2016 ili izbjegavanja primjene ovoga Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

II. NAČELA I ANALIZA TRŽIŠTA

Članak 2.
 
(1) U provedbi postupaka jednostavne nabave iz ovoga Pravilnika, Naručitelj je u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama upravnih tijela Naručitelja.
(3) Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti, a koriste se isključivo u svrhu provedbe pojedinog postupaka jednostavne nabave.

III. SPRJEČAVANJE, PREPOZNAVANJE I UKLANJANJE SUKOBA INTERESA

Članak 3.

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Na sprječavanje, prepoznavanje i uklanjanje sukoba interesa na odgovarajući se način primjenjuju odredbe članaka 76. – 83. ZJN 2016.


IV. POSTUPCI JEDNOSTAVNE NABAVE

Članak 4.
 
(1) Za postupke jednostavne nabave čija je procijenjena vrijednost manja od 15.000,00 eura Naručitelj osigurava i omogućuje primjenu elektroničkih sredstava komunikacije i dostave ponuda čime se gospodarskim subjektima omogućuje nesmetan pristup nadmetanju.
(2) Postupke jednostavne nabave čija je procijenjena vrijednost veća od 15.000,00 eura Naručitelj je obvezan provesti putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH). 
(3) Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura Naručitelj je obvezan provesti postupak jednostavne nabave putem javne objave u EOJN RH.
(4) Postupci jednostavne nabave u smislu ovoga Pravilnika jesu:
a) Izravno ugovaranje
b) Ograničeno prikupljanje ponuda
c) Javno prikupljanje ponuda.

Članak 5.

Izravno ugovaranje
(1) Izravno ugovaranje je postupak jednostavne nabave u kojem Naručitelj može bez prethodne procedure uređene ovim Pravilnikom pripremiti i provesti postupak jednostavne nabave izravnim ugovaranjem ili temeljem narudžbenice s jednim gospodarskim subjektom koji obavlja djelatnost vezanu uz predmet nabave po vlastitom izboru.
(2) Izravno ugovaranje se provodi za nabavu roba, usluga i radova čija je procijenjena vrijednost jednaka ili manja od 15.000,00 eura.
(3) Ukoliko je potrebno radi zaštite tržišnog natjecanja, u postupcima jednostavne nabave procijenjenih vrijednosti iz stavka 2. ovoga članka, može se provesti postupak ograničenog prikupljanja ponuda iz članka 6. ovoga Pravilnika.
Članak 6.

Ograničeno prikupljanje ponuda
(1) Ograničeno prikupljanje ponuda je postupak jednostavne nabave u kojem Naručitelj putem EOJN RH, po vlastitom izboru, poziva najmanje tri gospodarska subjekta koji obavljaju djelatnost vezanu uz predmet nabave da dostave ponudu sukladno uvjetima i zahtjevima iz poziva na dostavu ponuda.
(2) Ograničeno prikupljanje ponuda se provodi za nabavu roba i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost veća od 15.000,00 eura, a jednaka ili manja od 45.000,00 eura.
(3) Iznimno, za nabavu roba, usluga i radova iz stavka 2. ovog članka, Naručitelj može provesti nabavu prema pravilima koja vrijede za postupak izravnog ugovaranja iz članka 5. ovog Pravilnika u sljedećim slučajevima nabava:
· koje su odredbama ZJN 2016 određene kao izuzeće od njegove primjene,
· javnobilježničkih i odvjetničkih usluga, zdravstvenih i socijalnih usluga, usluga obrazovanja, konzervatorskih usluga, hotelskih, restoranskih i catering usluga te usluga oglašavanja na web portalima i prevodilačkih usluga,
· usluga izrade promidžbenih tekstova i objava u specijaliziranim časopisima,
· roba, usluga i radova koje zbog tehničkih ili umjetničkih razloga ili razloga povezanih sa zaštitom isključivih prava, može ponuditi samo određeni gospodarski subjekt,
· kada nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati, odnosno ako bi, zbog vremena potrebnog za provođenje redovite procedure ograničenog prikupljanja ponuda, Naručitelj mogao pretrpjeti štetu.
(4) Ukoliko je potrebno radi zaštite tržišnog natjecanja, u postupcima jednostavne nabave procijenjenih vrijednosti iz stavka 2. ovoga članka, može se provesti postupak javnog prikupljanja ponuda iz članka 7. ovoga Pravilnika.

Članak 7.

Javno prikupljanje ponuda
(1) Javno prikupljanje ponuda je postupak jednostavne nabave u kojem na  temelju javne objave poziva za prikupljanje ponuda u EOJN RH svaki zainteresirani gospodarski subjekt može podnijeti ponudu.      
(2) Javno prikupljanje ponuda provodi se za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura.
(3) Iznimno, Naručitelj nije obvezan provesti postupak jednostavne nabave javnim prikupljanjem ponuda, već ga provodi postupkom ograničenog prikupljanja ponuda:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(4) Razlozi za primjenu iznimke iz stavka 3. ovoga članka navode se i obrazlažu u objavi u EOJN RH.


V. NADLEŽNOST ZA PROVEDBU JEDNOSTAVNE NABAVE

Članak 8.

(1) Sva upravna tijela Naručitelja planiraju postupke jednostavne nabave, sudjeluju u pripremi postupaka jednostavne nabave, predlažu sklapanje ugovora i prate izvršenje ugovora o nabavi ili narudžbenice.
(2) Postupke jednostavnih nabava procijenjene vrijednosti manjoj ili jednakoj 15.000,00 eura provodi upravno tijelo Naručitelja u čijem se djelokrugu jednostavna nabava izvršava.
(3) Postupke jednostavnih nabava procijenjene vrijednosti veće od 15.000,00 eura koji se provode putem EOJN RH provodi stručno povjerenstvo koje odlukom imenuje općinski načelnik  u Upravnom tijelu Naručitelja.
(4) Stručno povjerenstvo iz stavka 3. ovog članka ima najmanje dva člana od kojih najmanje jedan posjeduje važeći certifikat u području javne nabave.
(5) Članovi stručnog odgovorni su za zakonito i stručno provođenje postupaka jednostavne nabave.

VI. PROVEDBA POSTUPAKA JEDNOSTAVNE NABAVE

Članak 9.

(1) Kriterij za odabir ponude može biti najniža cijena ili ekonomski najpovoljnija ponuda.
(2) Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i drugo.

Članak 10.

(1) Postupci jednostavne nabave izravnim ugovaranjem započinju slanjem poziva na dostavu ponuda.
(2) Postupci jednostavne nabave ograničenog i javnog prikupljanja ponuda započinju slanjem poziva odnosno javnom objavom poziva u EOJN RH.
(3) Svi pozivi iz stavaka 1. i 2. ovog članka (dalje u tekstu: Poziv) moraju biti jasni, precizni, razumljivi i nedvojbeni te izrađeni na način da omoguće podnošenje usporedivih ponuda.
(4) Ovisno o predmetu nabave, Poziv može sadržavati troškovnik, obrasce, predloške zahtijevanih dokumenata, izjave i slične dokumente, prijedlog ugovora o jednostavnoj nabavi kao i skice, nacrte, planove, projekte, studije i slične dokumente na temelju kojih su izrađeni troškovnici ili projektni zadaci odnosno sve potrebne podatke koji gospodarskim subjektima omogućuju izradu ponuda.
(5) Sadržaj i opseg Poziva određuje upravno tijelo Naručitelja u čijem se djelokrugu jednostavna nabava izvršava prema potrebama i zahtjevnostima predmeta nabave.

Članak 11.

(1) Naručitelj od gospodarskih subjekata pozivom može zahtijevati dokaze o nepostojanju osnova za isključenje gospodarskih subjekata, uvjete sposobnosti te ostale zahtjeve i uvjete u slučaju kada je ispunjavanje tih uvjeta potrebno za ocjenu sposobnosti gospodarskih subjekata za izvršenje određenog ugovora odnosno narudžbenice. U tu svrhu mogu se primijeniti odredbe poglavlja Kriteriji za kvalitativni odabir gospodarskog subjekta iz ZJN 2016.
(2) Naručitelj od gospodarskih subjekata pozivom može zatražiti odgovarajuće vrste jamstava iz ZJN 2016. Vrsta, sredstvo, visina i ostale uvjete jamstava Naručitelj određuje u Pozivu ovisno o potrebama i zahtjevnostima predmeta nabave.

Članak 12.

(1) Rok za dostavu ponuda u postupcima jednostavne nabave iznosi najmanje 5 (pet) dana od dana slanja Poziva u kojem se navodi datum, ako je potrebno i vrijeme, do kojeg gospodarski subjekti mogu pravodobno dostaviti svoju ponudu.
(2) U postupcima izravnog ugovaranja može se utvrditi i kraći rok za dostavu ponuda ako postoje opravdani razlozi vezani uz predmet nabave. 

Članak 13.

(1) U roku za dostavu ponuda gospodarski subjekti mogu zatražiti objašnjenja ili izmjene vezane uz Poziv kao i izmijeniti svoju ponudu.
(2) Zahtjevi za objašnjenja ili izmjene dostavljaju se Naručitelju u pisanom obliku načinom na koji je predviđena dostava ponude.
(3) Odgovori, objašnjenja ili izmjene Poziva stavljaju se na raspolaganje gospodarskim subjektima na isti način kao i osnovni Poziv.

Članak 14.

Otvaranje ponuda nije javno osim ako u pozivu nije navedeno drugačije.
Članak 15.

(1) Pod ponudom, u smislu ovog Pravilnika, podrazumijeva se pisana volja gospodarskog subjekta da isporuči robu, pruži uslugu ili izvede radove sukladno uvjetima i zahtjevima navedenima u Pozivu.
(2) Ponuda se izrađuje u pisanom obliku na hrvatskom jeziku i latiničnom pismu.
(3) Sve informacije o sadržaju ponude, roku njezine valjanosti, načinu izrade i načinu dostave ponude određuju se Pozivom.
(4) Pri izradi ponude gospodarski subjekt mora se pridržavati zahtjeva i uvjeta iz Poziva i ne smije ih mijenjati ili nadopunjavati.
(5) Gospodarski subjekt koji je dostavio ponudu u postupku jednostavne nabave je ponuditelj.
(6) Valjana ponuda je svaka ponuda koju je pravodobno podnio ponuditelj koji nije isključen iz postupka jednostavne nabave i ispunjava kriterije za odabir gospodarskog subjekta te koja nije nepravilna, neprihvatljiva ili neprikladna.
(7) Nepravilna ponuda je svaka ponuda koja nije sukladna pozivu, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je Naručitelj utvrdio da je izuzetno niska, ili ponuda gospodarskog subjekta koji nije prihvatio ispravak računske pogreške.
(8) Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu ili ponuda gospodarskog subjekta koji ne ispunjava kriterije za kvalitativni odabir gospodarskog subjekta i ponuda gospodarskog subjekta za kojeg se utvrdi da je u sukobu interesa.
(9) Neprikladna ponuda je svaka ponuda koja nije relevantna za ugovor o nabavi jer bez značajnih izmjena ne može zadovoljiti potrebe i zahtjeve Naručitelja propisane Pozivom.

Članak 16.

(1) U postupku pregleda i analize pristiglih ponuda na odgovarajući se način mogu primijeniti odredbe poglavlja Postupak pregleda i ocjene iz ZJN 2016.
(2) Ponude zaprimljene u roku za dostavu ponuda pregledavaju se i ocjenjuju na temelju uvjeta i zahtjeva navedenih u zahtjevu za dostavu ponuda.
(3) Ponude se uspoređuju na temelju cijene ponuda bez poreza na dodanu vrijednost.
(4) Pregled i analizu ponuda u postupku jednostavne nabave izravnim ugovaranjem obavlja upravno tijelo Naručitelja u čijem se djelokrugu jednostavna nabava izvršava.
(5) Pregled i analizu ponuda u postupku jednostavne nabave ograničenim i javnim prikupljanjem ponuda obavlja stručno povjerenstvo unutar upravnog tijela Naručitelja nadležnog za poslove javne nabave. 

Članak 17.

(1) Za odabir ponude je dovoljna 1 (jedna) valjana ponuda koja udovoljava svim traženim uvjetima Naručitelja.
(2) Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
(3) U svim postupcima jednostavne nabave, odbit će se ponuda čija je cijena bez PDV-a jednaka ili veća od pragova za primjenu ZJN 2016.
(4) U ograničenom prikupljanju ponuda, odbit će se ponuda čija je cijena bez PDV-a jednaka ili veća od praga za provedbu istog postupka. 
(5) Ponuda čija je cijena veća od procijenjene vrijednosti nabave, a za koju nije moguće osigurati dodatna sredstva, odbit će se.
(6) U postupku jednostavne nabave izravnim ugovaranjem, valjanu ponudu koja udovoljava svim uvjetima Poziva prihvaća i potpisuje općinski načelnik  na prijedlog pročelnika  nadležnog Upravnog tijela  Naručitelja.

(7) U postupku jednostavne nabave ograničenim i javnim prikupljanjem ponuda sastavlja se zapisnik o pregledu i ocjeni ponuda s prijedlogom odabira najpovoljnije ponude. Odluku o odabiru najpovoljnije ponude prihvaća i potpisuje općinski načelnik  na prijedlog stručnog povjerenstva za nabavu.
(8) Postupak jednostavne nabave završava dostavom potpisane narudžbenice ili odluke o odabiru svim ponuditeljima iz postupka.

Članak 18.

(1) Naručitelj će odlučiti o prihvaćanju ponude u roku od 15 dana od isteka roka za dostavu ponuda, odnosno o poništenju postupka u roku od 15 dana od dana nastanka razloga za poništenje postupka.
(2) Potpisana narudžbenica i odluka o odabiru ili poništenju dostavljaju se na isti način i istim gospodarskim subjektima kao i Poziv, odnosno svim ponuditeljima iz postupka javne objave. Ukoliko je primjenjivo, zapisnik o otvaranju ponuda i zapisnik o pregledu i ocjeni prilog su odluci o odabiru ponude odnosno odluci o poništenju postupka.
(3) U postupcima jednostavne nabave čija je procijenjena vrijednost veća od 15.000,00 eura, ne može se sklopiti ugovor o nabavi, odnosno izdati narudžbenica do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana.

Članak 19.

(1) Narudžbenica sadrži podatke o Naručitelju i gospodarskom subjektu, predmetu nabave uz specifikaciju jedinica mjere, količina, jediničnih cijena te ukupnih cijena, roku i mjestu izvršenja, načinu i roku plaćanja.
(2) Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni, jamstvima i ostalim bitnim sastojcima ugovora sukladno zakonu kojim se uređuju obvezni odnosi. 
(3) Narudžbenicu i ugovor sastavlja upravno tijelo Naručitelja u čijem se djelokrugu jednostavna nabava izvršava, parafira pročelnik tog tijela, a potpisuje općinski načelnik.

Članak 20.

(1) Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
2. postanu poznate okolnosti zbog kojih bi došlo do sadržajno bitno drugačijeg Poziva, da su bile poznate prije
3. nije pristigla nijedna ponuda
4. nema nijednog sposobnog ponuditelja
5. je cijena svih ponuda jednaka ili veća od pragova jednostavne nabave
6. nakon isključenja ponuditelja ili odbijanja ponuda ne preostane nijedna valjana ponuda
7. je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana dodatna sredstva
8. ako je to potrebno radi zaštite javnog interesa.
(2) Odluka ili obavijest o poništenju postupka jednostavne nabave dostavlja se i objavljuje na isti način na koji se objavljuje Poziv ako se postupak poništava prije isteka roka za dostavu ponuda, odnosno gospodarskim subjektima koji su u roku za dostavu ponude predali ponudu ako se postupak poništava nakon otvaranja ponuda.
(3) Odluka ili obavijest o poništenju postupka jednostavne nabave sadrži najmanje: podatke o Naručitelju, predmet nabave, procijenjenu vrijednost nabave i obrazloženi razlog poništenja.
(4) Na odluku ili obavijest o poništenju postupka jednostavne nabave nije dopušten prigovor.

VII. PRAVNA ZAŠTITA - PRIGOVOR


Članak 21.

(1) U postupcima jednostavne nabave čija je procijenjena vrijednost veća od 15.000,00 eura, odluka o odabiru ponude odnosno odluka o poništenju postupka jednostavne nabave sadrži uputu o pravnom lijeku.
(2) Ponuditelj koji je pretrpio ili bi mogao pretrpjeti štetu od navodnog kršenja subjektivnih prava, ima pravo izjaviti prigovor čelniku upravnog tijela Naručitelja za poslove javne nabave (dalje u tekstu: Čelnik tijela), u roku od 5 dana od dana objave odluke o odabiru.
(3) Podnošenje prigovora odgađa sklapanje ugovora ili izdavanje narudžbenice.



Članak 22.

(1) Prigovor podnosi osoba ovlaštena za zastupanje ponuditelja, a dostavlja ga u pisanom obliku isključivo putem EOJN RH.
(2) Prigovor mora sadržavati najmanje:
1. podatke o podnositelju prigovora,
2. oznaku postupka jednostavne nabave (evidencijski broj nabave ili broj objave u EOJN RH),
3. odluku Naručitelja na koje se prigovor odnosi,
4. kratko obrazloženje činjenica i navoda na kojima se prigovor temelji.
(3) Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će putem EOJN RH pozvati podnositelja prigovora da u roku od 3 dana otkloni nedostatak, uz upozorenje na pravne posljedice ako to u određenom roku ne učini.

Članak 23.

(1) U postupku odlučivanja o prigovoru Čelnik tijela može:
1. obustaviti postupak po izjavljenom prigovoru,
2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
3. odbiti prigovor kao neosnovan,
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
(2) Očitovanje o prigovoru dostavlja se podnositelju prigovora putem EOJN RH u roku od 10 dana od dana podnošenja prigovora.
(3) Protiv očitovanja Čelnika tijela Naručitelja donesene povodom prigovora žalba nije dopuštena.
(4) Podnositelju prigovora ne pripada pravo na naknadu troškova u povodu izjavljenog prigovora.


VIII. PRAĆENJE IZVRŠENJA I IZVJEŠTAVANJE
Članak 24.

(1) U svim postupcima jednostavne nabave Naručitelj je dužan osigurati revizijski trag koji se sastoji najmanje od: Poziva, dostavljenih ponuda, izdane narudžbenice odnosno sklopljenog ugovora i svih njihovih dodataka.
(2) Revizijski trag može sadržavati i drugu dokumentaciju, primjerice, zapisnik o otvaranju ponuda, zapisnika o pregledu i ocjeni ponuda, odluka ili obavijest o odabiru i druge bitne dokumenti relevantni za pojedini postupak jednostavne nabave.
(3) Cjelokupna dokumentacija čuva se najmanje četiri godine od izdavanja narudžbenice odnosno sklapanja ugovora o javnoj nabavi.
(4) Upravno tijelo Naručitelja u čijem se djelokrugu jednostavna nabava izvršava je obvezno pratiti i kontrolirati je li izvršenje ugovora o nabavi, odnosno narudžbenica, u skladu s uvjetima određenim u Pozivu i odabranom ponudom od potpisivanja ugovora, odnosno izdavanja narudžbenice, do izvršenja svih obveza.
(5) U slučaju potrebe za izmjenom ili raskidom sklopljenog ugovora, odnosno izdane narudžbenice, upravno tijelo Naručitelja u čijem se djelokrugu jednostavna nabava izvršava je dužno pravovremeno izmijeniti ili raskinuti ugovor odnosno izmijeniti ili raskinuti narudžbenicu.
(6) Ukupna plaćanja bez PDV-a po svim izmjenama ugovora o nabavi ne smiju biti jednaka ili veća od vrijednosti pragova za provedbu postupka temeljem kojeg je ugovor sklopljen kao ni jednaka ili veća od vrijednosti pragova za primjenu ZJN 2016.
(7) Na izmjene narudžbenice odnosno sklopljenog ugovora na odgovarajući se način primjenjuju odredbe ZJN 2016 koji reguliraju izmjene ugovora o javnoj nabavi za vrijeme njegova trajanja.
(8) Naručitelj je obvezan raskinuti ugovor o nabavi tijekom njegova trajanja ako je ugovor značajno izmijenjen što bi zahtijevalo novi postupak nabave. Na raskid ugovora o nabavi tijekom njegova trajanja primjenjuju se i odredbe zakona kojim se uređuju obvezni odnosi.


IX. ZAVRŠNE ODREDBE

Članak 25.

Na sva postupanja koja nisu posebno regulirana ovim Pravilnikom, na odgovarajući se način mogu primijeniti odredbe ZJN 2016 i njegovih podzakonskih propisa.

Članak 26.

(1) Postupci jednostavne nabave pokrenuti do stupanja na snagu ovog Pravilnika dovršit će se po odredbama Pravilnika o provedbi postupaka jednostavne nabave ("Službeni glasnik Općine Viljevo ", br. 4/26).
(2) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave ("Službeni glasnik Općine Viljevo", br. 4/26).

Članak 27.

(1) Ovaj Pravilnik bit će objavljen u "Službenom glasniku Općine Viljevo", a stupa na snagu 1. rujna 2026. godine.
(2) Ovaj Pravilnik bit će objavljen na internetskoj stranici Općine Viljevo i u EOJN RH.


KLASA: ________________
URBROJ: _______________
Viljevo, _________________
